Fluitjieblaser se vermoede oor Tembisa bevestigBabita Deokaran ŉ Ondersoek deur die Spesiale Ondersoekeenheid (SOE) het nou bevestig wat die fluitjieblaser Babita Deokaran voor haar moord probeer bewys het: Bedrieglike betalings en onreëlmatige aanstellings van diensverskaffers is by die Tembisa- provinsiale tersiêre hospitaal gemaak. Die Gautengse premier, Panyaza Lesufi, het Dinsdag ŉ verslag van die SOE, waarin die ondersoekeenheid Deokaran se vermoede bevestig, tydens ŉ mediakonferensie in Midrand bekend gemaak. Luidens die verslag is bedrieglike betalings van R850 miljoen deur middel van onreëlmatige kontrakte aan 227 maatskappy gemaak. Deokaran het ten tyde van haar moord reeds profiele van 224 van die maatskappye opgestel en in ŉ forensiese verslag van haar eie vervat. Die maatskappye behoort aan vier sakelui, onder wie Stefan Govindraju. Hy word in die SOE se verslag as die hoofbegunstigde van die onreëlmatige verkrygingspraktyke by die Tembisa-hospitaal geïdentifiseer. Die Tembisa-hospitaal. (Foto: Tembisa Hospital/Facebook) Die Valke het vanoggend ŉ klopjag by Tembisa uitgevoer waartydens amptenare beslag gelê het op onder meer dokumente en elektroniese toestelle wat die owerhede in hul ondersoek na die beweerde korrupsie by die staatshospitaal kan bystaan. Deokaran was die departement van gesondheid se waarnemende finansiële hoof toe sy op 23 Augustus 2021 buite haar huis in die suide van Johannesburg doodgeskiet is nadat sy haar dogter by die skool gaan aflaai het. Sy het kort voor die moord ŉ forensiese verslag met haar bewerings en die name van die maatskappye met haar departementshoof gedeel. Senior amptenare het aanvanklik ontken dat die departement ooit dié verslag ontvang het. Lesufi het vanmiddag gesê die SOE se verslag word nou bekend gemaak om Deokoran se nalatenskap te eer. “Ons doen dit om die belofte na te kom wat ons ná Babita se dood gemaak het en dit is dat sy nie verniet gesterf het nie. Sy bly ŉ simbool van fluitjieblaas.” Lees al Maroela Media se vorige berigte oor Deokaran en die beweerde korrupsie hier.